প্রথম শ্রেণির বোর্ড প্রকাশিত বাংলা বই-এ শব্দ গঠন প্রক্রিয়ায় ঋ’তে ঋষি এবং র’তে রথ শেখানোর ধারাবাহিকতায় ম’তে মন্দির হলেও পারত। অসাম্প্রদায়িক মানসিকতাটা বোধকরি এখানে একটু হোঁচট খেল। সুতরাং ধর্মনিরপেক্ষতা, অসাম্প্রদায়িকতা বজায় রাখতে গিয়ে এবার ম’তে ‘মসজিদ’ না লিখে ‘মগডাল’ লিখতে হলো। পঞ্চম শ্রেণির বাংলা বইটিতে ‘এই দেশ এই মানুষ’ রচনায় মঙ্গলের প্রতীক লক্ষ্মীর বাহন পেঁচার মুখোশ দেয়া হয়েছে অর্ধপৃষ্ঠা জুড়ে বৈশাখী উৎসবের প্রধান আকর্ষণ হিসেবে। ‘সখের মৃৎশিল্প’ রচনাটির অনুশীলনীতে বৌদ্ধ ও হিন্দু সম্প্রদায়ের ৪টি পুরাকীর্তির ছবি দেয়া হয়েছে। এর মধ্যে ১৯৫২ সালে নির্মিত কান্তজীউর মন্দিরটি পুরাকীর্তি হিসেবে স্থান পেলেও কোনো প্রাচীন মসজিদ বা মুসলিম স্থাপত্য স্থান পায়নি। একই বইতে কবি গোলাম মোস্তফা রচিত ‘মুনাজাত’ কবিতাটি প্রার্থনা নামে সংকলিত হলেও এটি যে কোরআনপাকের প্রথম সূরা ‘ফাতিহার’ ভাবানুবাদ শিক্ষার্থীদের কাছে তা তুলে ধরা স্বচ্ছ ধারণা লাভে জরুরি হলেও তা উপেক্ষিত হলো। একই বইতে হুমায়ুন আজাদ রচিত ‘বই’ কবিতাটিও সংকলিত হয়েছে। পাপের জন্য পরকালে শাস্তির ভয় সকল ধর্মের অভিন্ন বাণী হলেও এই কবিতাটিতে ধর্মগ্রন্থ বিশেষ করে কোরআন শরিফ না পড়ার জন্য শিশুদের তাগিদ দেয়ার বিষয়টি প্রচ্ছন্ন। ‘সাহিত্য কনিকা’ অষ্টম শ্রেণির বাংলা বই। এতে বিশ্বকবি রবীন্দ্রনাথ ঠাকুর রচিত ‘দুই বিঘা জমি’ কবিতাটি স্থান পেয়েছে। জাদুকরী ছন্দের জন্য কবিতাটি আমার মুখস্থ ছিল স্কুল জীবন শুরুর আগেই। এবার আগ্রহ ভরে পাতাটা খুলতেই অবাক হলাম। লম্বা দাড়ি লুঙ্গি পাঞ্জাবি পরা এক ব্যক্তিকে চিত্রে ভূমিদস্যু (কবিতার ভাষায় রাজা) হিসেবে উপস্থাপন করা হয়েছে। যাকে প্রথম দৃষ্টিতেই মুসলমান বিবেচনা করা ছাড়া উপায় নেই। পাশেই করজোড়ে দাঁড়ানো ধূতি পরা উপেন। কবিতাটিতে ভূমিদস্যুর নাম-পরিচয় না থাকলেও কোথাও ‘রাজা’ কোথাও ‘বাবু’ শব্দ ব্যবহৃত হয়েছে। বাবু শব্দটি আর যা হোক মুসলমানদের বেলায় ব্যবহারের প্রচলন বাংলা ভাষায় নেই। তাছাড়া ওই কবির কোনো রচনায় কদাচ কোনো মুসলমান চরিত্র এসে থাকলেও চাকর-বাকর, পিওন-চাপরাশি পদমর্যাদার ওপরে ওঠার সুযোগ পেয়েছে এমন নজিরও নেই। তাহলে ‘হঠাৎ রাজা’ কেন?